मृतक के भाई बोले- गहलोत, मंत्री जाहिदा पर लगाए आरोप गलत, धरना दे रहे लोग बाहरी
Rajasthan Haryana Junaid Nasir Double Murder Case - Dainik Bhaskar [Ground Report]  तमाम अफवाहों और दावों का सच जानने के लिए भास्कर टीम जयपुर से 200 किलोमीटर दूर हरियाणा बॉर्डर से सटे मेवात इलाके के छोटा से गांव घाटमिका पहुंची।
राजस्थान के दो मुस्लिम युवकों को हरियाणा में बोलेरो में जिंदा जलाने के मामले में सियासत गर्माती जा रही है। कई तरह के दावे और अफवाहें सामने आ रही हैं। कहा जा रहा है कि सीएम अशोक गहलोत के 3 दिन पहले जयपुर में जुनैद और नासिर के परिवार वालों से मिलने का दावा झूठा है। 
एक दावा ये भी है कि कांग्रेस की मंत्री जाहिदा के भाई जाकिर हरियाणा में बीजेपी से जुड़े हुए हैं और वहां वक्फ बोर्ड के चेयरमैन बने हुए हैं। दोनों भाई-बहन मिलकर मुख्य आरोपी मोनू मानेसर को बचाने में लगे है। उन्होंने जुनैद और नासिर के परिजनों को धमका कर मामला दबा दिया है। 
वहीं, ये भी बात हो रही है कि इस मामले में धरना दे रहे लोगों का जुनैद और नासिर से कोई लेना-देना ही नहीं है। जुनैद और नासिर के गांव में महज एक ही हिन्दू परिवार रहता है और हिन्दू ही गांव का सरपंच है। 
तमाम अफवाहों और दावों का सच जानने के लिए भास्कर टीम जयपुर से 200 किलोमीटर दूर हरियाणा बॉर्डर से सटे मेवात इलाके के छोटाे से गांव घाटमिका पहुंची।
पढ़िए पूरी रिपोर्ट…
पहला दावा : सीएम अशोक गहलोत जुनैद और नासिर के परिजनों से नहीं मिले
सीएम का ट्वीट : 21 फरवरी को मुख्यमंत्री अशोक गहलोत ने ट्वीट कर बताया कि कुछ दिन पहले हरियाणा में हिंसा में हुई हिंसा में जान गंवाने वाले जुनैद एवं नासिर के परिवारों से उन्होंने मुलाकात की है। पीड़ितों को न्याय दिलाने के लिए राजस्थान पुलिस पूरा प्रयास कर रही है एवं न्याय सुनिश्चित किया जाएगा।
ओवैसी का बयान : इसके 2 दिन बाद एआईएमएम चीफ असद्दुद्दीन ओवैसी ने बयान दिया कि अगर जुनैद और नासिर मुसलमान नहीं होते तो अब तक अशोक गहलोत वहां पहुंच गए होते। दुर्भाग्यपूर्ण बात यह है कि जब भिवानी हत्याकांड हुआ तब कांग्रेस पार्टी अलवर में एक शाही शादी में व्यस्त थी।
एक वीडियो : इसी दिन खुद को जुनैद का भाई बताते हुए जाबिर नाम के शख्स ने एक वीडियो जारी कर बताया कि सीएम अशोक गहलोत ने जुनैद और नासिर के परिवार से मिलने की बात झूठ बोली है। उनकी जुनैद और नासिर के परिवार वालों से कोई मुलाक़ात नहीं हुई है। बल्कि मंत्री जाहिदा द्वारा गांव से चुने गए लोगों की कमेटी से सीएम की मुलाकात हुई है।
सच : जुनैद का चचेरा भाई बोला- हमसे मिले थे मुख्यमंत्री
घाटमिका गांव में भास्कर टीम जुनैद के घर पहुंची। यहां हमें जुनैद के चचेरा भाई मोहम्मद युसूफ और इस्माइल खान मिले। जुनैद और नासिर के मर्डर की FIR इस्माइल ने ही दर्ज कराई थी। युसूफ ने बताया कि जाबिर हमारे ही गांव का है और दूर का रिश्तेदार है। वो पॉलिटिकल पार्टियों का मोहरा बना हुआ है। अपने आप को जुनैद का भाई बताता है, जबकि ऐसा नहीं है। ये पीछे जो मकान आप देख रहे है, यही जुनैद का घर है।
जुनैद और उसके भाई के मिलाकर 15 बच्चे-बच्चियां हैं। हमें इन सब की परवरिश भी करनी है। हमारी MLA और मंत्री जाहिदा हर दूसरे-तीसरे दिन यहां आती हैं। मदद भी कर रही हैं। पूरे परिवार को जयपुर में सीएम अशोक गहलोत से भी मिलवाया।
इस दौरान मुझे सीएम अशोक गहलोत ने कहा कि जो हुआ है उसका उन्हें भी गहरा दुःख है। वो दोषियों पर जल्दी ही सख्त से सख्त कार्रवाई करवाएंगे। वहीं परिवार की मदद का भी पूरा भरोसा दिया है। हमें उन पर यकीन है। उन्होंने थोड़ा टाइम मांगा है।
जाबिर और उसके साथ कुछ बाहरी लोग मिलकर यहां का माहौल बिगाड़ने में जुटे है। इस्माइल बोले- न्याय में सबको हमारा साथ देना चाहिए। हमें धन नहीं चाहिए। बस दोषियों पर कार्रवाई हो और उन्हें सजा ए मौत मिले। हम हरियाणा के सीएम मनोहर लाल खट्टर से मिलकर उनसे भी न्याय की गुहार लगाएंगे।
इसके बाद हम गांव के बाहर ईदगाह के पास धरना दे रहे लोगों के साथ बैठे जाबिर से मिले तो उसने हमें बताया कि वो जुनैद का मौसेरा भाई है और नासिर का भी रिश्तेदार है।
दूसरा दावा : मंत्री जाहिदा का भाई हरियाणा में वक्फ बोर्ड चेयरमैन, दोनों आरोपियों को बचा रहे 
शाहीन बाग में CAA (सिटीजन अमेंडमेंट एक्ट) प्रोटेस्ट चलाने वाले डॉक्टर शोएब जमाई ने 22 फरवरी को ट्वीट कर कहा कि राजस्थान की कांग्रेस सरकार में मंत्री जाहिदा खान का भाई जाकिर हरियाणा में बीजेपी का नेता है और वहां वक्फ बोर्ड का चेयरमेन है।
दोनों भाई-बहन मिलकर जुनैद और नासिर के मर्डर मामले को दबा रहे हैं और परिजनों को मुआवजा देकर चुप बैठने के लिए धमका रहे हैं। शोएब ने कहा कि अगर मंत्री जाहिदा को लगता है कि मेरे आरोप गलत है तो वो मुकदमा करवा दें। मैं तैयार हूं।
सच : हर दूसरे-तीसरे दिन गांव आ रही मंत्री
हमने सबसे पहले हरियाणा वक्फ बोर्ड की वेबसाइट खंगाली तो वहां हमें हरियाणा वक्फ बोर्ड चेयरमैन के आगे जाकिर हुसैन का नाम नजर आया।
जुनैद के चचेरे भाई इस्माइल ने भी हमें बताया कि ये बात सही है कि मंत्री जाहिदा के भाई जाकिर हुसैन हरियाणा में बीजेपी के नेता हैं और वहां वक्फ बोर्ड के चेयरमैन भी हैं, लेकिन मंत्री जाहिदा पर हो रही ये बयानबाजी पूरी तरह गलत है कि वो अपने भाई जाकिर के साथ मिलकर मोनू मानेसर को बचा रही हैं।
उल्टा मंत्री जाहिदा तो हर दूसरे-तीसरे दिन गांव आ रही हैं। वो पूरी तरह से पुलिस और प्रशासन के साथ लग कर आरोपियों को जल्द से जल्द गिरफ्तार करवाने का प्रयास कर रही है।
तीसरा दावा : धरना दे रहे लोग बाहरी, जुनैद-नासिर के परिजन नहीं चाहते विरोध-प्रदर्शन
जुनैद और नासिर मर्डर मामले में सोशल मीडिया पर ऐसे दावे भी किए जा रहे थे कि इस मर्डर को लेकर सरकार और प्रशासन के खिलाफ धरना-प्रदर्शन कर रहे लोग जुनैद और नासिर के परिजन नहीं हैं। ये सभी लोग यूपी, बंगाल, बिहार, दिल्ली और नेपाल से आ रहे हैं। जिन्हे गांव के इक्का-दुक्का लोगों का समर्थन हासिल है। अलबत्ता जुनैद और नासिर के परिजन तो इनके विरोध-प्रदर्शन से दुखी हैं।
सच : मृतक के घरवाले बोले- प्रदर्शन से हम भी परेशान
जुनैद के ही चचेरे भाई युसूफ और इस्माइल खान ने बताया कि हम बहुत दुखी हो गए हैं। हर कोई वोटों की रोटियां सेंकने यहां आ रहा है। चुनाव आने वाले हैं, इसी को लेकर यहां ये लोग अफवाह चला रहे हैं। इन्हें हमारे दुःख दर्द से कुछ लेना-देना नहीं है।
हमने उन्हें कब का धरना-प्रदर्शन से मना कर दिया। इसके बावजूद अलग-अलग पॉलिटिकल पार्टियों के ये लोग सियासत करने से बाज नहीं आ रहे हैं।
रोजाना यूपी- दिल्ली, बंगाल और नेपाल से भी कई लोग यहां आ रहे हैं। ये यहां घर तक पहुंचकर हमसे मिलते ही नहीं हैं और गांव के बाहर ईदगाह के पास इन बाहरियों द्वारा चलाये जा रहे धरने में शामिल होकर उल्टी-सीधी बयानबाजियां करते हैं।
मंत्री जाहिदा और सरकार पर आरोप लगाते है। हम इससे परेशान हो गए हैं। तभी वहां युसूफ के बड़े भाई इस्माइल आ गए। उन्होंने हमें बताया कि जुनैद-नासिर किडनेप और मर्डर मामले की FIR भी उन्होंने ही दर्ज कराई है।
वो हमें जुनैद के घर में ले गए और बोले- कांग्रेस हो या बीजेपी, इतना बड़ा हादसा हुआ है. तरसा-तरसा के मारा, पानी की जगह पेशाब पिलाया, कार में बेल्ट से बांधकर जिन्दा जला दिया।
न्याय में सबको हमारा साथ देना चाहिए। हमें धन नहीं चाहिए, बस दोषियों पर कार्रवाई और उन्हें सजा ए मौत मिले, यहीं हम मांगते हैं।
इस्माइल बोले- अब हमारे गांव के लोग दिल्ली और हरियाणा जाने से डरने लगे हैं। बच्चों को बाहर भेजने पर हर समय खतरा होता है। गौरक्षक का नकाब पहने ये भक्षक उन्हें वहां पकड़ कर डराते धमकाते हैं। रुपए लूट लेते हैं। पुलिस में कोई सुनवाई नहीं होती है। अब तक कई लोगों को मार दिया।
कुछ का एक्सीडेंट बना दिया तो कुछ की शिकायतें ही नहीं सुनी गईं। जुनैद को भी अब गौ तस्कर बताया जा रहा है। उस पर सारी शिकायतें झूठी थीं। उसे लगातार फंसाया गया था। हरियाणा और दिल्ली के गुंडों की ये गैंग हमारी जान की दुश्मन बन गई है।
इस्माइल ने हमें बताया कि गांव के बाहर धरना चल रहा है। उससे हमारा और नासिर के परिवार के साथ ही पूरे गांव का कोई लेना-देना नहीं है। हमने तो उन्हें कल रात को ही कहा है कि आप लोगों से हम दुखी हो गए हैं।
अगर हमसे हमदर्दी है तो ये धरना-प्रदर्शन बंद कर दे और सियासत न करें। अगर कुछ मदद करना ही चाहते हैं तो हमारा शान्ति से साथ दें और गांव का माहौल ठीक रखें। लेकिन ये लोग बाज नहीं आ रहे हैं। वहां मौजूद अन्य लोगों ने भी भास्कर को बताया कि सोशल मीडिया पर तरह-तरह के वीडियो डाल रहे हैं।
धरना स्थल पर लोगों ने लगाए ये आरोप
हम धरने का पूरा सच जानने गांव के ही बाहर ईदगाह के पास चल रहे धरनास्थल पर पहुंचे। यहां 8-10 लड़के टेंट लगाकर बैठे थे और धरना दे रहे थे।
उन्होंने हमें बताया कि हमारे गांव के दो मुस्लिम युवकों जुनैद और नासिर को हरियाणा के अनिल, श्रीकांत, रिंकू सैनी, लोकेश और मानेसर के मोनू समेत गैंग के लोगों ने किडनैप करके मारपीट की और फिर उन्हें बोलेरों में पटक कर जिंदा जला कर मार दिया।
दोनों की लाशें 16 फरवरी को हरियाणा के भिवानी जिले के लोहारू में जली हुई हालत में बोलेरो गाड़ी से मिली थीं। राजस्थान की कांग्रेस सरकार और हरियाणा की बीजेपी सरकार मिलकर इस मामले को दबाने में लगी हुई है।
धरने पर बैठे लड़कों ने बताया कि यहां की MLA और कद्दावर मंत्री जाहिदा हमें धरना खत्म करने के लिए धमका रही हैं। एक रात पहले ही पुलिस ने हमें पाबन्द करने के नोटिस दिए हैं।
यहां बैठे जाबिर नाम के युवक ने हमें बताया कि वो जुनैद का मौसेरा भाई है और नासिर के भी परिवार का मेंबर है। हमारे गांव के और जुनैद-नासिर के परिवार वालों को भी डरा-धमका कर दबा दिया है।
हमें विरोध करने पर धमकाया जा रहा है। कल रात में हम पर धरना खत्म करने के लिए खूब प्रेशर दिया गया। पुलिस ने भी हमारे खिलाफ पाबंदी की कार्रवाई के नोटिस दिए हैं। हम इससे डरने वाले नहीं हैं। हक और न्याय के लिए मरने को भी तैयार हैं।
चौथा दावा : जुनैद-नासिर के गांव में सभी मुस्लिम, महज एक हिन्दू परिवार
मेवात इलाके में ये बात भी सामने आई कि जुनैद और नासिर के गांव घाटमिका में महज एक ही हिन्दू परिवार रहता है। बावजूद इसके इस मुस्लिम बाहुल्य गांव का सरपंच हिन्दू ही है।
पड़ताल में सामने आया कि घाटमिका गांव में 4500 लोगों की आबादी है। 25 सदस्यों का एक हिन्दू परिवार है और बाकी सभी हम मेव मुस्लिम हैं।
हिन्दू परिवार में अब तक पांच बार सरपंच बने हैं और अभी भी सरपंच इसी परिवार से हैं। ऐसे में ये दावा पूरी तरह से सही साबित हुआ।
हरियाणा के भिवानी में मिली थी दोनों की लाश
जुनैद (35) और नासिर (28) राजस्थान के जिला भरत पुर के गांव घाटमीका के रहने वाले थे। ये गांव हरियाणा बॉर्डर के नजदीक है। जुनैद के चचेरे भाई इस्माइल ने 15 फरवरी को गोपालगढ़ थाना (भरतपुर) में दोनों के अपहरण और मारपीट का मामला दर्ज कराया था।
अगले दिन 16 फरवरी को जुनैद और नासिर दोनों की लाशें हरियाणा में भिवानी जिले के कस्बा लोहारू में जली हुई हालत में बोलेरो गाड़ी में मिली थीं। इस मामले में भरतपुर थाना पुलिस ने अपहरण और हत्या का मामला दर्ज किया है।
अब तक 9 आरोपी हुए आइडेंटिफाई, मोनू मानेसर और दूसरे आरोपियों को लेकर जांच जारी 
भरतपुर जिले के थाना गोपालगढ़ में दर्ज केस के तुरंत बाद ही पुलिस ने हरियाणा से रिंकू सैनी को गिरफ्तार किया था। उससे हुई पूछताछ में 8 आरोपियों अनिल, श्रीकांत, कालू कैथल, मोनू राणा, विकास, शशिकांत और गोगी को आइडेंटिफाई किया गया है। पुलिस ने बताया कि FIR में नामजद मोनू मानेसर और विकास सिंगला सहित दूसरे आरोपियों की संलिप्तता को लेकर जांच चल रही है।
रिंकू सैनी से पूछताछ के बाद पुलिस ने हरियाणा के जींद में रेड करते हुए उस स्कॉर्पियो गाड़ी को भी एक गौशाला से बरामद किया है, जिनमें जुनैद और नासिर को पीटने के बाद भिवानी तक ले जाया गया था। पुलिस के मुताबिक स्कॉर्पियो की सीट पर खून के निशान भी मिले हैं।
पुलिस ने किया इनकार
इस पूरे मामले में कई तरह की अफवाहें पुलिस और परिवार के लिए परेशानी बनी हुई है। सोशल मीडिया पर कई पोस्ट में दावा किया जा रहा है कि राजस्थान पुलिस ने दोनों मृतकों के परिवार को नोटिस दिया है। इस पर अब राजस्थान पुलिस ने ट्वीट कर इस दावे का खंडन किया है। पुलिस का कहना है कि नासिर-जुनैद के परिवार को कोई नोटिस नहीं दिया गया है।
ये भी पढ़ें- 
नासिर-जुनैद हत्याकांड में इस्तेमाल स्कॉर्पियो ऑक्शन में बिकी थी:रेंज IG बोले- जींद CEO के नाम रजिस्टर्ड थी, 2020 में हुई थी नीलाम
भरतपुर जिले के पहाड़ी थाना इलाके के गांव घाटमीका के दो युवकों नासिर और जुनैद की हत्याकांड में पुलिस की जांच के घेरे में सफेद रंग की स्कॉर्पियो भी आ गई है। स्कॉर्पियो का नंबर एचआर 70 डी 4177 है। हरियाणा नंबर की यह कार शक के घेरे में तब आई जब हत्या के वक्त इसका मूवमेंट मौके पर मिला। (पूरी खबर के लिए क्लिक करें)